Knap hver tredje dansker er ifølge nye tal fra Danmarks Statistik registreret som enlige.

Det er det højeste antal, siden man begyndte statistikken for 30 år siden. Kvinderne har igennem alle årene været i overtal, og tallet for enlige kvinder er på de seneste fem år steget fra 811.163 til 852.471 i år, hvor tallet for mændene er steget fra 703. 844 til 760.369 i år.

Kigger man udelukkende på de 30-49 årige, er der stor forskel på, hvor de enlige bosætter sig.

Læs også : Hver fjerde enlige bor sammen med andre

Måske ikke så overraskende er det især i landets store byer, at der bor flest enlige i den aldersgruppe. I Københavns Kommune er der tale om hele 43 pct. af aldersgruppen. I nabokommunen Frederiksberg er der registreret over 33 procent enlige i aldersgruppen, mens Lolland, Odense og Glostrup er at finde på de efterfølgende pladser.

Omvendt er der i samme aldersgruppe færrest enlige i Allerød, Skanderborg, Egedal og Dragør kommuner, hvor mindre end 20 procent bor alene.

De enlige kvinders gennemsnitsalder er med 54 år højere end mændenes 46 år, og en af forklaringerne er ifølge Danmarks Statistik, at kvinder ofte danner par med mænd, der er ældre end dem selv.